
ועדת הכלכלה 
 28/02/2012 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 764>
 מישיבת ועדת הכלכלה 
 יום שלישי, ה' באדר התשע"ב (28 בפברואר 2012), שעה 10:00
<סדר היום:>
<הצעת חוק מינהל מקרקעי ישראל (תיקון - פרסום החלטות), התש"ע-2009>
נכחו:

<חברי הוועדה:> 
כרמל שאמה-הכהן

דב חנין

אברהם מיכאלי

<מוזמנים:> 
	אריאל צבי
	–
	יעוץ וחקיקה - אזרחי, משרד המשפטים

	בנימין דרייפוס
	–
	יועץ שר הבינוי והשיכון

	יצחק ישועה-שייע
	–
	מנכ"ל, מרכז המועצות האזוריות

	לינור דויטש
	–
	יועצת משפטית, התאחדות האיכרים

	עלוה קולן
	–
	האגודה לזכויות האזרח

	
	
	


<ייעוץ משפטי:>
אתי בנדלר
<מנהלת הוועדה:>
לאה ורון
<קצרנית פרלמנטרית:>
יפה קרינצה
<הצעת חוק מינהל מקרקעי ישראל (תיקון - פרסום החלטות), התש"ע-2009>
<היו"ר כרמל שאמה-הכהן:>
בוקר טוב, אני פותח את ישיבת ועדת הכלכלה. על סדר היום הצעת חוק מינהל מקרקעי ישראל (תיקון – פרסום החלטות), התש"ע-2009, של חבר הכנסת דב חנין, שמספרה פ/1685/18 ובקשה לדיון מחדש של חברי הכנסת דוד אזולאי ואברהם מיכאלי ודיון מחדש, באם יתבקש. 

<דב חנין:>
באופן מעשי, ישנו סיכום עם השר שלגמרי תואם את נוסח החוק, כפי שמבהירה היועצת המשפטית. 

<היו"ר כרמל שאמה-הכהן:>
למה צריך לשנות את החוק הזה?
<דב חנין:>
למה צריך לשנות את מה שסיכמנו בוועדה. אני לא חושב שצריך לשנות. 

<לאה ורון:>
לא חבר הכנסת חנין הגיש את הבקשה לדיון מחדש. 

<היו"ר כרמל שאמה-הכהן:>
בסדר, אבל אני רואה שהוא כבר מסכים לשינוי. מה אנחנו משנים?

<לאה ורון:>
חברי הכנסת אזולאי ומיכאלי ביקשו. 

<דב חנין:>
אומר את זה בקצרה, אדוני. החוק הזה הוא מאוד חשוב, אדוני הוא הראשון שיודע את זה ואני לא צריך לשכנע אותו. לכן הממשלה מסכימה לו והסכימה לו, וקידמנו אותו להכנה לקריאה ראשונה בהסכמת הממשלה. במהלך הדיון קיבלנו הסתייגות של שר הבינוי והשיכון שהסתייג מהנוסח. בעקבות אי-קבלת הסתייגותו - - -
<היו"ר כרמל שאמה-הכהן:>
עזוב אותי נוסחים, לא מעניין אותי. בפועל, מה יפורסם ומה לא יפורסם?

<דב חנין:>
יפורסמו באינטרנט החלטות הנהלת המינהל. החלטות מועצת המינהל יפורסמו גם באינטרנט וגם ברשומות. 
<אתי בנדלר:>
וגם של ועדה מוועדותיה. 

<היו"ר כרמל שאמה-הכהן:>
כלומר הכול יפורסם באינטרנט. 

<דב חנין:>
הכול יפורסם באינטרנט. 

<היו"ר כרמל שאמה-הכהן:>
רשומות זה פחות מעניין. 

<אתי בנדלר:>
זה מאוד מעניין, אדוני היושב ראש, כי אני שומעת שלא כל ההחלטות המועצה, אם בכלל, מפורסמות ברשומות, למרות שהחוק היום מחייב אותה לפרסם ברשומות. אני רק מזכירה שחלק משמעותי מהחלטות מועצת מקרקעי ישראל יש בהן משום הסדרים ראשוניים, שלא רק שלא נקבעו בחוק אלא מהחוק הסמיך את המועצה לקבוע אותם בהחלטות. ולמרות שהן כוללות הסדרים ראשוניים, לא מקפידים על הפרסום שלהן ברשומות. 
<היו"ר כרמל שאמה-הכהן:>
מבחינת השקיפות, ברגע שדבר מפורסם באינטרנט הוא שקוף ונגיש לכולם. 

<אתי בנדלר:>
אני לא יודעת אם כולן מפורסמות היום באינטרנט. את זה אנחנו צריכים לשמוע. 
<היו"ר כרמל שאמה-הכהן:>
זה משהו אחר, זה עניין של יישום. אמרתי מה החוק הולך לקבוע. 

<דב חנין:>
החוק הולך לקבוע - - 
<היו"ר כרמל שאמה-הכהן:>
- - שהכול יפורסם באינטרנט. 

<דב חנין:>
הכול יפורסם באינטרנט. 

<היו"ר כרמל שאמה-הכהן:>
ברגע שזה יפורסם באינטרנט, זה הדבר הכי רחב והכי נגיש. 

<אברהם מיכאלי:>
הבנתי שיש בעיה עם הפרוצדורה של פרסום ברשומות. אני מבין שיש מחלקה במשרד המשפטים שעוסקת רק בפרסום ברשומות. 

<דב חנין:>
לכן אנחנו אומרים רשומות זה רק החלטות. 

<אברהם מיכאלי:>
אין להם פקידים לזה, אתה מבין. 

<היו"ר כרמל שאמה-הכהן:>
לי זה פחות חשוב. 

<אתי בנדלר:>
חבר הכנסת מיכאלי, כל החקיקה של מדינת ישראל מפורסמת ברשומות. נכון שזה אולי הליך קצת איטי, ואולי אפילו קצת מסורבל, אבל לא שמעתי שמישהו מפר את החוק שמחייב פרסום חקיקה ברשומות בשל סרבול. לדעתי, רשות מקרקעי ישראל אכן מפרה את החוק כשבניגוד לאמור במפורש בחוק היא לא מפרסמת את החלטותיה, בשל הסרבול הנטען.  

<אברהם מיכאלי:>
על כך אנחנו לא מגנים. אני מבין שיש פה נציג מהמינהל, הוא ייתן לך הסבר למה הם לא עשו את זה עד עכשיו. 
<אתי בנדלר:>
אשמח לשמוע. 

<אברהם מיכאלי:>
אני מאמין שהמינהל בטח לא רוצה להיות עבריין ולהפר את החוק. 

<דב חנין:>
אנחנו פחות מתעניינים בעבר, אנחנו יותר צופים פני עתיד. 

<היו"ר כרמל שאמה-הכהן:>
אז לקבל את הרביזיה ולשנות - - -?
<אתי בנדלר:>
לא, אין מה לשנות. 

<דב חנין:>
חשבתי שצריך לשנות פה, אבל אני רואה שבעצם הסיכום שלי עם השר נמצא בחוק. 

<היו"ר כרמל שאמה-הכהן:>
מי בעד - - - ?

<אברהם מיכאלי:>
בקשה לרביזיה?

<לאה ורון:>
מי בעד בקשה לרביזיה. 

<היו"ר כרמל שאמה-הכהן:>
הבנתי שאין מה לשנות. 

<אברהם מיכאלי:>
קודם כול, האם מבחינת המשרדים עצמם זה בסדר?

<קריאות:>
בסדר, כן. 

<אברהם מיכאלי:>
יופי. 

<אתי בנדלר:>
אז אתה חוזר בך מהבקשה לרביזיה?

<אברהם מיכאלי:>
אם התשובה מוצאת ביטוי בתוך החוק, ואני מבין שגם חבר הכנסת דב חנין מסכים לזה, אז אין לי שום עניין ברביזיה. 

<אתי בנדלר:>
אם הוא חוזר בו אז אין צורך - - - 

<לאה ורון:>
אבל יש גם את הבקשה של חבר הכנסת דוד אזולאי. 

<אתי בנדלר:>
אוקיי. 

<לאה ורון:>
חבר הכנסת דב חנין מצביע במקום חבר הכנסת דני דנון; חבר הכנסת מיכאלי מצביע במקום חבר הכנסת יצחק וקנין. 

<היו"ר כרמל שאמה-הכהן:>
מי בעד הבקשה לדיון מחדש? מי נגד?

הצבעה 
בעד הבקשה לדיון מחדש – אין

נגד – פה אחד

הבקשה לדיון מחדש לא נתקבלה. 

<היו"ר כרמל שאמה-הכהן:>
הבקשה לדיון מחדש לא התקבלה. אפשר להעלות את הצעת החוק לקריאה ראשונה. 
<דב חנין:>
כמה שיותר מהר. בואו נגמור את זה לפני הפגרה. 

<היו"ר כרמל שאמה-הכהן:>
מבחינתי – היום. 

<אתי בנדלר:>
אתם רוצים לספר לנו מה קורה עם פרסום החלטות המועצה ברשומות?

<בנימין דרייפוס:>
אין פה נציג. המינהל, לאור ההסכמות, לא הגיע. אני נציג השר. 

<היו"ר כרמל שאמה-הכהן:>
אני חושב שלא צריך להיות ויכוח - המינהל חייב להיות שקוף. אין גוף שחייב להיות יותר שקול ממינהל. 
<לאה ורון:>
הוא כל כך שקוף שהוא מצא לנכון לא להגיע לדיון של ועדת הכלכלה. 

<בנימין דרייפוס:>
החלטות המועצה מפורסמות באינטרנט מקדמת דנא. 

<לאה ורון:>
אנחנו מבקשים להתייחס גם לשאלה למה נציג מינהל מקרקעי ישראל בחר שלא להגיע לדיון של ועדת הכלכלה?

<דב חנין:>
כי הם ידעו שיש הסכמות. היו הידברויות. 

<בנימין דרייפוס:>
הוא היה פה, פשוט לאור ההבנות - - - 

<לאה ורון:>
מה זאת אומרת? ואם מישהו מחברי הכנסת רצה לשאול משהו אחר? איזה מין דבר זה? הוועדה מזמינה את נציג מינהל מקרקעי ישראל והוא מחליט מאחורי הקלעים שהוא שמע על הסכמות ולכן הוא לא מגיע?
<אברהם מיכאלי:>
יש פה נציג בכיר של השר, הוא לוקח אחריות גם על המינהל. 
<אתי בנדלר:>
אני, למשל, הייתי רוצה לשאול שאלה. 

<לאה ורון:>
הנה, בבקשה. ליועצת המשפטית הנכבדה יש שאלה. מי ישיב עליה? אני?

<אתי בנדלר:>
ברפורמה הגדולה של מינהל מקרקעי ישראל, בחוק שהפך את המינהל לרשות, נכלל גם סעיף שמחייב גם התקנת תקנות. להזכיר לכם, מדובר על תקנות למניעת ריכוזיות בבעלות במקרקעין. סעיף 50 לאותו חוק אמר שתקנות ראשונות לפי סעיף 2ב לחוק העיקרי, כנוסחו בסעיף 3 לחוק זה, יובאו לאישור ועדת הכלכלה של הכנסת לא יאוחר מיום י"ח באייר, התש"ע, קרי 2 במאי 2010. 
אני חייבת לומר שאני הזכרתי. מעבר לזה שהיה מכתב של אטיאס בזמנו שביקש דחייה והסברנו לו בתשובה שהוועדה לא רשאית לדחות מועדים שנקבעו בחוק אלא באמצעות תיקון חוק, הזכרתי שיש מקום, אם אתם לא עומדים במועד שנקבע בחוק, אתם צריכים להביא לתיקון חוק. עד היום לא ראיתי לא תיקון חוק ולא פעולה בהתאם לחוק. זאת אומרת, במילים אחרות, גם בנושא הזה פשוט התעלמות מהוראות החוק. 
<בנימין דרייפוס:>
השר, כשהוטלה עליו החובה להתקין תקנות, הקים עוד ב-2010 ועדה ומינה את מנהל המינהל הקודם, מר ירון ביבי, ליושב-ראש הוועדה שמייעצת לשר אלו תקנות וכיצד להתנהל בעניין של מניעת ריכוזיות במקרקעין. הוועדה כוללת את רשות ההגבלים העסקיים, את בנק ישראל ואת נציגי המשרדים הרלוונטיים. הוועדה התכנסה מספר פעמים וביקשה חוות דעת גם מאנשי האקדמיה. ברגע שהוחלף מנהל המינהל, השר בסמוך מינה את מר בנצי ליברמן לעמוד בראש הוועדה. בנצי כיהן גם הוא מספר לא מבוטל של ישיבות. אנחנו כותבים מכתבים ומכתבים גם את הוועדה, אני חושב שהוועדה מודעת לתכתובות של השר ומנהל המינהל, למרות שזה לא משהו שהוא בשגרה. אבל לאור החוק ולאור המחויבות שלנו אנחנו מאיצים בהם למלא את משימתם. עד היום השר טרם קיבל המלצות מה התקנות הראויות.
<לאה ורון:>
אתה יכול להתייחס לתאריך שבו השר מינה את הוועדה?

<בנימין דרייפוס:>
אני לא זוכר את התאריכים. 

<אברהם מיכאלי:>
ממתי המנהל החדש – חודשיים, שלושה?
<בנימין דרייפוס:>
חצי שנה המנהל החדש, אבל הוועדה מונתה עוד אצל - - -

<לאה ורון:>
תעביר לכך התייחסות בכתב אחרי הדיון, מתי מונתה הוועדה, בהתחשב בתאריכים שהחוק ביקש את התקנות. 
<אתי בנדלר:>
והשאלה החשובה והמשלימה היא: אם כך, מה הצפי?

<בנימין דרייפוס:>
לפי מה שמנהל המינהל מסר לנו הצפי הוא שההמלצות לשר יהיו בשלושה חודשים הקרובים. 

<אתי בנדלר:>
זאת אומרת, אתה סבור שנוסח מוצע לתקנות יובא לאישור ועדת הכלכלה עוד בשנה הנוכחית?

<בנימין דרייפוס:>
כן. 

<אתי בנדלר:>
זאת אומרת שאתם מבכרים שלא לתקן את החוק ופשוט להביא את התקנות?
<בנימין דרייפוס:>
נכון. 

<אתי בנדלר:>
טוב, אני מקווה שאכן נזכה לראות את זה, אדוני היושב ראש. 
<היו"ר כרמל שאמה-הכהן:>
במהרה בימינו. 

<אברהם מיכאלי:>
ימות המשיח - המשרד פעיל. 

<היו"ר כרמל שאמה-הכהן:>
תודה לכולם, אני נועל את הישיבה. 

<הישיבה ננעלה בשעה 10:15.>
